Siouxsie Sioux

Siouxsie Sioux (oikealta nimeltä Susan Janet Ballion, s. 27. toukokuuta 1957) on rock-yhtye Siouxsie and the Bansheesin laulaja. Siouxsie and the Banshees julkaisi 11 studioalbumia ja monia UK Top 20 -singlejä, esimerkiksi "Hong Kong Garden", "Happy House" ja "Peek-a-Boo" sekä Billboard Top 25 -kappaleen"Kiss Them for Me". Allmusic nimesi Siouxsien "yhdeksi vaikuttavimmista rock-aikakauden brittilaulajista".

 Elämä 
Siouxsie Sioux, oikealta nimeltään Susan Janet Ballion, syntyi Guy’s Hospitalissa Lontoossa ja kasvoi Chislehurstin esikaupunkialueella. Brittiäidin ja belgialaisisän lapsena Siouxsien varhaista elämää varjosti eristäytyneisyys. Isän alkoholiongelman vuoksi hän ei halunnut kutsua ystäviä kotiinsa. Tämä eristäytymisen ja ulkopuolisuuden tunne vaikutti häneen syvästi. Myöhemmin hän totesi: "Esikaupungit herättivät minussa intensiivistä vihaa."

Hän joutui tuntemattoman miehen seksuaalisen hyväksikäytön kohteeksi. Poliisi ja hänen vanhempansa sivuuttivat tapauksen, eikä siitä koskaan enää puhuttu. Se jätti häneen jälkensä: "Kasvoin vailla uskoa aikuisiin vastuunkantajina. Ja perheen nuorimpana olin eristyksissä – minulla ei ollut ketään, jolle puhua. Niinpä loin oman maailmani, oman todellisuuteni. Se oli oma puolustuskeinoni – suojellakseni itseäni ulkomaailmalta. Ainoa tapa selviytyä oli kasvattaa vahva suojakilpi."

Kapina keskiluokkaista esikaupunkikulttuuria ja kulttuurista välinpitämättömyyttä vastaan oli keskeinen osa alkuperäistä punk-liikettä. Pian, 17-vuotiaana, Siouxsie ja hänen ystävänsä Steven Severin alkoivat seurata ja ystävystyä Sex Pistolsin kanssa. He kuuluivat omalaatuiseen "Bromley Contingent" -nimiseen faniryhmään, joka oli omistautunut Johnny Rottenille ja muulle yhtyeelle. Sioux ja Severin tapasivat yhtyeen ensimmäisen kerran helmikuussa 

Vuoteen 1976 mennessä Siouxsie tunnettiin jo Lontoon klubiskenessä pukeutumisestaan, joka yhdisteli glamia, fetissiä ja bondage-henkisiä asukokonaisuuksia – tyyli, josta tuli pian punk-muodin tunnusmerkki. Hän vaikutti myös merkittävästi goottityylin kehitykseen: mustat vaatteet, piikikäs musta tukka, punaiset huulet ja kissamaiset silmärajaukset muodostuivat hänen tavaramerkikseen.

Siouxsie esiintyi myös osana punkkarijoukkoa Sex Pistolsin kanssa Bill Grundyn televisio-ohjelmassa joulukuussa 1976. Tämä esiintyminen teki Sex Pistolsista valtakunnallisen puheenaiheen, kun yhtye laukoi kirosanoja prime time -televisiossa. Siouxsien hetki muistetaan, kun hän ivasi humalaista tuottajaa sanomalla: "Olen aina halunnut tavata sinut, Bill." Tämä esiintyminen nosti Sex Pistolsin kuuluisuuteen, ja myös Siouxsie sai omat otsikkonsa. Daily Mirrorin otsikko julisti: "Siouxsie on punk-ihme." Tämän jälkeen, Siouxsie etääntyi Sex Pistolsista ja keskittyi uuteen yhtyeeseensä, Siouxsie and the Bansheesiin.

 Siouxie and The Banshees 
Severin ja Sioux perustivat Bansheesin syyskuussa 1976, ja heidän ensimmäinen keikkansa oli Sex Pistolsin manageri Malcolm McLarenin järjestämässä 100 Club Punk -festivaalissa. Vuonna 1977 Siouxsie and the Banshees kiersivät ympäri Englantia, ja elokuussa 1978 heidän debyyttisinglensä 'Hong Kong Garden' nousi Britannian singlelistan sijalle seitsemän. Marraskuussa 1978 julkaistu debyyttialbumi The Scream on yksi ensimmäisistä post-punk-albumeista.

Vuonna 1980 he julkaisivat kolmannen albuminsa Kaleidoscope, jossa mukana oli uusi kitaristi John McGeoch. Banshees pysyi aktiivisena vuoteen 1996 asti, ja Siouxsie muodosti rinnalla Creatures-yhtyeen yhdessä tulevan aviomiehensä ja Bansheesin rumpalin Budgien kanssa. Bansheesin jälkeen hän julkaisi ensimmäisen sooloalbuminsa Mantaray vuonna 2007.

 Merkitys rock musiikkiin 
Siouxsie on vaikuttanut syvästi musiikkiin ja kulttuuriin. Eri musiikkityylien artistit ovat toistuvasti tunnustaneet hänen ja Bansheesin vaikutuksen. Vuonna 2010 TV on the Radio -yhtyeen Dave Sitek sanoi: "Hänen äänensä on yhdistävä tekijä kaikessa. Kukaan ei laula niin. Vaikka yrittäisit, et voisi laulaa kuin hän. Se ääni on aivan oma maailmansa." Massive Attack, Tricky, Jeff Buckley, Red Hot Chili Peppers, Radiohead, Sonic Youth, Johnny Marr, Joy Division, U2 ja The Jesus and Mary Chain ovat vain muutamia artisteja, jotka ovat maininneet hänen vaikutuksensa. Erityisen suuri Siouxsien vaikutus on ollut naislaulajiin: Elisabeth Fraser, Courtney Love, Tracey Thorn, Shirley Manson, Beth Ditto, Kim Gordon ja Florence Welch ovat kaikki puhuneet hänen merkityksestään. Slowdiven laulaja Rachel Goswell sanoi vuonna 2016: "Laulajana minua inspiroi Siouxsie Sioux, jota yksinkertaisesti rakastin. Hän on uskomaton. En ole koskaan nähnyt ketään hänenlaistaan." Slowdive otti jopa nimensä Bansheesin vuoden 1982 singlestä. Siouxsien vaikutus naispioneereihin on merkittävä.

 Lähteet 

Luokka:Brittiläiset laulajat
Luokka:Vuonna 1957 syntyneet
Luokka:Elävät henkilöt